**PRIPREMA ZA IZLAGANJE ZADANE TEME**

ISTRAŽIVAČKI RAD

Učenje kroz istraživanje jest način učenja koji u najvećoj mogućoj mjeri uključuje načelo aktivnosti. Njime se učenicima istovremeno omogućava učenje sadržaja i procesa: učenici stječu, šire i produbljuju znanja te razvijaju različite opće i predmetne vještine i sposobnosti.

**Koraci pri istraživanju su sljedeći:**

1. Izbor područja i teme.

2. Određivanje problema i ciljeva: određivanje istraživačkog/istraživačkih pitanja i postavljanje istraživačkih ciljeva.

3. Izrada nacrta istraživanja: odabir izvora i literature ,metode i tehnike sakupljanja (anketa, intervju, analiza teksta, plansko opažanje, dnevnik, itd.), uređivanja i analiziranja podataka.

4. Prikupljanje podataka: proučavanje literature i izvora; pronalaženje i komentiranje podataka; navođenje izvora.

5. Analiziranje, uređivanje i interpretiranje rezultata (opisivanje, klasificiranje, povezivanje, statistička obrada podataka, itd.)

6. Pisanje izvještaja i/ili pripremanje rezultata za prezentaciju

U svim pisanim radovima glavni je zahtjev podjela rada na tri dijela: **uvod, glavni dio i zaključak.**

Uvodni dio sadrži određivanje problema: objašnjava se odabir teme i istraživačko pitanje, opisuje se metodologija rada (postupak istraživanja i način prikupljanja podataka), daje osvrt na izvore i literaturu korištene prilikom izrade rada.

Središnji dio sadrži preglednu i sistematičnu razradu odabrane teme – prikaz dobivenih podataka i obrazloženje rezultata.

Zaključni dio sažima rezultate istraživanja i sadrži odgovor na istraživačko pitanje postavljeno u uvodu.

Zadana tema može se prikazati na više načina:

* powerpoint prezentacija
* poster
* referat.

Bez obzira na koji se način sadržaj predstavalja, **iznose se samo bitni sadržaji**, mora se **paziti na pravopisnu točnost i urednost rada**.

U svim pisanim radovima glavni je zahtjev podjela rada na tri dijela: **uvod, glavni dio i zaključak.**

Uvodni dio sadrži određivanje problema: objašnjava se odabir teme i istraživačko pitanje, opisuje se metodologija rada (postupak istraživanja i način prikupljanja podataka), daje osvrt na izvore i literaturu korištene prilikom izrade rada.

Središnji dio sadrži preglednu i sistematičnu razradu odabrane teme – prikaz dobivenih podataka i obrazloženje rezultata.

Zaključni dio sažima rezultate istraživanja i sadrži odgovor na istraživačko pitanje postavljeno u uvodu.

**Prije izrade prezentacije / postera / eseja:**

* pronađi potrebne podatke (knjige, časopisi, digitalni izvori), potrebna su najmanje 3 izvora, bilježi izvore podataka (naziv knjige ili časopisa, autor knjige/teksta iz časopisa i godina izdanja, www stranica - **izbjegavaj stranice wikipedije** jer na tim stranicama ima puno pogrešnih podataka!)
* tema koja se prezentira mora biti prikazana **vlastitim riječima**, što znači da je potrebno preraditi tekst koje pronađen
* kopiranje tekstualnih stranica (copy - paste) bit će ocijenjeno **nedovoljnom ocjenom**
* u popisu literature prvo navedi knjige, zatim časopise i na kraju internetske stranice.

Šegota T., Filipčič A.: Geografija Australije i Oceanije, Meridijani, Samobor 2004.

Geografski horizont br.2/2018.: M.Žgela, Uloga ekološke poljoprivrede u razvoju

Istarske županije

https://geek.hr/znanost/clanak/8-najljepsih-pustinja-na-svijetu/

* organiziraj podatke pomoću danog predloška (ili samostalno sastavljenog)
* tijekom rada **konzultiraj se s učiteljem** kako bi ispravio moguće nedostatke

**Izlaganje** ima dvije komponente:

a) verbalnu – komunikacija riječima i glasom

-bitno je pravilno se izražavati na standardnom hrvatskom jeziku, koristiti jasne i

jednostavne rečenice

b) neverbalnu – pokreti ruku i tijela, gestikuliranje, izraz lica

-bitno je opustiti se, biti prirodan, izbjeći nekontrolirano mahanje rukama, držanje

ruku u džepu i sl.

**Vrednovanje ppt prezentacija / postera / eseja**:

* izrada prezentacije / postera / referata ne znači automatsku ocjenu odličan
* kod ocjenjivanja se uzima u obzir poštivanje navedenih uputa
* potrebno je predati pregledan i uredan rad (čitljiv, jasno i logično organiziran, ima ključne pojmove koji se ističu)
* vrednuje se kvaliteta rada (poznavanje sadržaja koji se objašnjava, povezivanje sadržaja s drugim predmetima, primjeri iz života), analiza grafičkih priloga, fotografija, tematskih karata i sl.
* vrednuje se kvaliteta rada: točnost podataka, odgovarajuća terminologija, količina i kvaliteta teksta i ilustrativnog materijala, analiza grafičkih priloga, fotografija i tematskih karata, povezivanje sadržaja s drugim predmetima, primjeri iz života
* vrednuje se znanje učenika o zadanoj temi, pravilno govorno izražavanje i ponašanje kod izlaganja (neverbalna komunikacija)

**POWER POINT PREZENTACIJA**

Zadana tema mora biti predstavljena na privlačan i pregledan način.

**Oblikovanje prezentacije uključuje:**

* izradu plana – kako će izgledati prezentacija u zadanom vremenskom okviru
* odabir ilustrativnog materijala i pisanje teksta
* izradu slajdova

Slajdovi

* na početnom slajdu treba biti naslov teme, ime i prezime učenika, razred, školska godina
* tekst na slajdovima treba biti kratak i jasan (ključni pojmovi), u usmenom izlaganju se razrađuje sadržaj prezentacije
* treba koristiti odgovarajuću terminologiju, treba biti pravopisno i gramatički točan
* potrebno je koristi odgovarajući font slova (preporuka 24) kako bi se tekst mogao čitati i iz zadnjih redova učionice
* potrebno je odabrati pozadinu na kojoj će se isticati slova i ilustracije
* ilustracije na slajdovima (koje moraju biti dovoljno velike i jasne) moraju se

poklapati sa sadržajem koji se prezentira

* ne treba pretjerivati u stavljanju prilagođenih animacija u prezentaciji
* na zadnjem slajdu upisuju se korišteni izvori znanja
* kako bi se izbjegla trema, stekla sigurnost i uspješno realizacija rada, potrebno je uvježbati prezentaciju kod kuće

**POSTER**

Zadana tema na posteru mora biti predstavljena na privlačan i pregledan način.

Dobar poster mora imati:

* preglednost
* urednost
* čitljivost teksta
* odgovarajuće grafičke priloge (fotografije, karte, grafikone)
* uravnotežen odnos teksta i slike
* objašnjenje karata i grafičkih priloga

Ako se sadržaj prezentira posterom na njemu treba biti:

* naslov teme istaknut većim slovima u odnosu na ostali tekst
* tekst teme treba biti kratak, a u usmenom izlaganju se sadržaj proširuje
* tekst mora biti napisan većim slovima (da se može pročitati s udaljenosti 2-3 metra)
* ilustrativni materijal (fotografije, grafikoni, karte, simboli…) mora biti kvalitetan, po mogućnosti podjednake veličine i zajedno s tekstom ravnomjerno i skladno raspoređen
* količina ilustrativnog materijala i teksta ne treba biti velika (koriste se ključne riječi)
* popis izvora koji su korišteni u obradi teme (upisati manjim slovima u donji lijevi dio postera)
* ime učenika, autora postera (upisati manjim slovima u donji desni dio postera)

**ESEJ**

* na naslovnici eseja u gornjem lijevom kutu upisuje se naziv škole, grad i ispod toga školska godina. U sredini naslovnice piše se tema eseja. U donjem desnom kutu upisuje se ime i prezima učenika, razred
* napravi uvod u temu
* napiši po jednu ključnu rečenicu za svaki odlomak
* iznesi svoja razmišljanja u vezi navedenih podataka
* pregledaj svoj rad -  stil pisanja, izbor riječi, tijek rečenice
* uvrsti dovoljno podataka i dobrih grafičkih prikaza i fotografija
* u završetku napiši jasan zaključak
* upotrebljavaj odgovarajuću terminologiju
* piši jasnim i potpunim rečenicama
* na kraju rada navedi korištene izvore znanja
* kada uređuješ rad, provjeravaj pravopis, gramatiku i pogreške u rečenicama
* provjeri jesi li oblikovao referat prema danim uputama
* provjeri jesi li ispravno naveo korištene izvore znanja
* esej ne mora biti pisan na računalu, može se pisati rukom. Ako se piše na računalu, potrebna je veličina slova 12.
* rukom pisani esej mora biti uredan i čitljiv.